(1) Členské štáty musia povoliť využívanie frekvenčného spektra do výšky výkonnostného limitu, limitu intenzity poľa a limitu hustoty výkonu uvedeného v tejto tabuľke. V súlade s článkom 3 ods. 3 rozhodnutia 2006/771/ES môžu zaviesť miernejšie podmienky, čiže umožniť využívanie spektra s vyšším výkonom, intenzitou poľa či hustotou výkonu. (2) Členské štáty môžu uplatniť len tieto „dodatočné parametre/požiadavky na prístup k frekvenčnému spektru a na obmedzenia“ a nemôžu k nim pridať iné parametre alebo požiadavky na prístup k frekvenčnému spektru a na obmedzenia. Miernejšie podmienky v zmysle článku 3 ods. 3 rozhodnutia 2006/771/ES znamenajú, že členské štáty môžu úplne vypustiť parametre/požiadavky na prístup k frekvenčnému spektru a na obmedzenia v danej kolónke alebo povoliť vyššie hodnoty. (3) Členské štáty môžu uplatniť len tieto „iné obmedzenia využívania“ a nemôžu k nim pridať ďalšie obmedzenia využívania. Keďže v zmysle článku 3 ods. 3 rozhodnutia 2006/771/ES možno zaviesť miernejšie podmienky, členské štáty môžu vypustiť ktorékoľvek z týchto obmedzení alebo aj všetky. (4) Táto kategória sa môže použiť pri každom type aplikácií, ktoré spĺňajú technické podmienky (zvyčajným použitím sú telemetria, diaľkové ovládanie, poplašné systémy, prenos údajov vo všeobecnosti a iné podobné aplikácie). (5) Pri tomto frekvenčnom pásme musia členské štáty umožniť všetky ostatné súbory podmienok používania. (6) „Pracovný cyklus“ je časový pomer jednohodinového intervalu, keď je zariadenie aktívne v prevádzke. Miernejšie podmienky v zmysle článku 3 odseku 3 rozhodnutia 2006/771/ES znamenajú, že členské štáty môžu povoliť pre „pracovný cyklus“ vyššiu hodnotu. (7) Zariadenia na privolanie pomoci pomáhajú starším alebo postihnutým ľuďom nachádzajúcim sa v tiesni. (8) Do tejto kategórie patria napríklad zariadenia pre imobilizéry automobilov, na identifikáciu zvierat, poplašné systémy, zariadenia na detekciu káblových vedení, odpadové hospodárstvo, identifikáciu osôb, bezdrôtové hlasové kanály, kontrolu vstupu, snímače priblíženia, systémy proti krádeži vrátane rádiofrekvenčných indukčných systémov proti krádeži, prenos údajov do vreckových zariadení, automatickú identifikáciu tovaru, bezdrôtové riadiace systémy a automatický vyber mýta. (9) Táto kategória zahŕňa indukčné aplikácie používané pri rádiofrekvenčnej identifikácii (RFID). (10) Táto kategória zahŕňa indukčné aplikácie používané pri elektronickom sledovaní tovaru (EAS). (11) Do tejto kategórie patria rádiové časti aktívnych implantovateľných zdravotníckych pomôcok, ako sú vymedzené v smernici Rady 90/385/EHS z 20. júna 1990 o aproximácii právnych predpisov členských štátov o aktívnych implantovateľných zdravotníckych pomôckach (Ú. v. ES L 189, 20.7.1990, s. 17). (12) Aplikácie pre bezdrôtové audio systémy vrátane: bezdrôtových reproduktorov, bezdrôtových slúchadiel, bezdrôtových slúchadiel na prenosné použitie, napríklad s prenosnými CD prehrávačmi, kazetovými magnetofónmi alebo rádiovými zariadeniami; bezdrôtových slúchadiel na použitie vo vozidle, napríklad na použitie s rozhlasovým prijímačom alebo mobilným telefónom atď.; odposluchy do ucha na použitie na koncertoch alebo iných javiskových produkciách. (13) Táto kategória sa vzťahuje na aplikácie, ktoré sa používajú na určovanie polohy, rýchlosti a/alebo iných vlastností objektu alebo na získanie informácií týkajúcich sa uvedených parametrov. (14) Radar na sondovanie hladiny v nádržiach (TLPR) je osobitným druhom rádiodeterminačnej aplikácie, ktorý sa používa na meranie hladiny v nádržiach a ktorý sa zavádza do kovobetónových alebo oceľovo-betónových nádrží alebo podobných zariadení s porovnateľnými tlmiacimi vlastnosťami. Nádrž slúži na skladovanie látok. (15) Vnútri nádrže sa uplatňuje výkonnostný limit, ktorý zodpovedá spektrálnej hustote EIRP – 41,3 dBm/MHz mimo 500 litrovej skúšobnej nádrže. (16) Táto kategória sa vzťahuje na aplikácie používané na kontrolu modelov (predovšetkým zmenšených reprodukcií vozidiel) vo vzduchu, na zemi alebo nad alebo pod vodnou hladinou.